En 45-årig mand blev udsat for en særdeles grov og voldsom behandling af et aalborgensisk kærestepar, inden han døde af de skader, som parret udsatte ham for 30. april sidste år. Parret spøjtede brintoverilte og WC-rens ind i kroppen på ham.

Det fremgår af anklageskriftet mod parret, som TV2 Nord har fået aktindsigt i. Den 45-årige mand blev fundet død i en lejlighed på Ørstedsvej i Aalborg 2. maj sidste år, efter han i nogle dage havde været meldt savnet af familien. - Jeg kan bekræfte, at der er rejst tiltale mod en 36-årig mand og en 22-årig kvinde for at have slået en 45-årig mand ihjel, siger anklager Mette Bendix fra Nordjyllands Politi. Kæresteparret blev sigtet og varetægtsfængslet 3. maj sidste år for drabet. I følge anklageskriftet sprøjtede de adskillige injektioner indeholdende brintoverilte og WC-rens ind i kroppen på deres offer, hvorefter de strammede et bælte om halsen ham. Den 45-årig blev også udsat for grov vold. Han blev tildelt flere stik og snit med knive, fik adskillige slag med en hammer i hovedet og på kroppen, og han fik flere brud på ribben, inden han døde. Nægter sig skyldige Ved grundlovsforhøret i retten i Aalborg, som blev holdt for lukkede døre, nægtede parret at have dræbt den 45-årige mand. - Det er stadig en verserende sag, så derfor kan jeg ikke udtale mig om selve sagen, siger anklager Mette Bendix. Da parret blev varetægtsfængslet sidste år forklarede politiet, at der var en løs relation mellem den dræbte og kæresteparret. I dag ønsker anklager Mette Bendix ikke at uddybe nærmere, hvilken relation der er tale om, og hvor godt de to tiltalte kendte den 45-årige mand, som de er tiltalt for at have dræbt under særdeles grove omstændigheder. Tvang offer til at overføre penge Udover drab er kæresteparret også tiltalte for røveri af særlig grov beskaffenhed ved med vold at have tvunget den 45-årige mand til via mobilepay at overføre 10.000 kroner til den 22-åriges konto. Både det og drabet er i følge anklageskriftet sket i lejligheden i Aalborg den 30. april sidste år i tidsrummet mellem klokken 14.00 og 21.15. Parret er også tiltalt for at have været i besiddelse af 0,7 gram kokain til eget brug samt for overtrædelse af dopingloven ved at være i besiddelse af testosteron og en række andre doping midler. I følge anklageskriftet er parret tiltalt for i fælles forståelse at have været i besiddelse af 24 styk Kenwoo Pharma testosterone, 105 styk Medical inc. Tamoxifen, 30 Oxydrol tabletter, 33 Metabol tabletter og 23 styk Letrozole til eget brug. Sagen skal føres som en nævningesag og kommer for retten i august. Se indslag om sagen her: